Lipšic, Daniel, poslanec NR SR (2015-05-19):
Vážená pani predsedajúca, milé kolegyne, vážení kolegovia, oceňujem, že sa opozícia v tomto bode zjednotila. Poviem najskôr na úvod, keby bolo čisto na mne, tak by som navrhol alebo súhlasil s tým, aby nominoval na post šéfa NKÚ svojho kandidáta SMER. O desať mesiacov bude v opozícii SMER, takže bude opozičný predseda NKÚ. To by samo osebe nebolo zlé v zásade. Ale pokiaľ premiér deklaroval dlhé roky, že post patrí súčasnej opozícii, a keď sa zjednotí, tak SMER, SMER to bude akceptovať, tak vychádzam z toho. Opozícia sa pri kauze Váhostavu zjednotila podľa mňa na prekvapenie poslancov SMER-u. Len jedna poznámka k tomu, čo sa tu deje, je tu pomerne veľa poslancov opozície, nie je tu skoro nikto zo SMER-u. SMER hovorí, že sa bude rozhodovať podľa kvalít kandidátov. Ale v princípe poslanci SMER-u čakajú na, na pokyn, teraz neviem, či príde z úradu vlády, z hotela Hilton alebo z Bonaparte, neviem presne odkiaľ, ale v princípe poslancov SMER-u nezaujímajú kvality kandidátov, ale len proste to, čo príde ako pokyn pred 17.00 hod., ako hlasovať, alebo možno zajtra, lebo rozprava bude zjavne dlhšie. Po kauze Váhostav potreboval Fico alebo mal aspoň snahu opozíciu rozdeliť, tak prišiel návrh na voľbu kandidáta na predsedu NKÚ, s tým, že veď možno sa KDH so SaS-kou nedohodne, budú dvaja kandidáti a premiér znovu povie: „Vidíte, toto chcete ako alternatíva voči mne?“ Našťastie sa opozícia nedala nachytať a áno, opozícia sa zjednotila. Ja som sa pýtal na výbore pre financie, kde boli vypočúvaní kandidáti, alebo pán Mitrík hovorí, že on kandidoval preto, že videl, aká je situácia v parlamente. Ja som povedal, že čo videl, že sa opozícia zjednotila. Tak vtedy začal kandidovať? Nedáva to žiaden zmysel. Ani žiadnu logiku. Vyjadrím sa potom k tomu, že podľa mojej mienky, lebo tuná aj kolegovia hovoria, pán poslanec Frešo, veď pán Žilinka je dobrý kandidát, ale ja si myslím, že ten môj je o pol percentuálneho bodu lepší. (Smiech v sále.) To nie je vec viery, aj keď by som si to myslel, toto nie je otázka viery a mravov, ak by každý z nás nominoval kandidáta, o ktorom si subjektívne myslí, že je o pol percenta lepší, tak máme asi 67 kandidátov. A teraz viem si predstaviť, že keby bol kandidovaný nejaký nehodný kandidát, napr. Štefan Harabin, tak niekto povie opozícii, toto je cez čiaru, nie, musíme dať proste niekoho iného. Ale to nie je ten prípad. To zjavne nie je ten prípad. Vyjadrím sa ku kolegovi Žilinkovi, lebo sme dva roky spolupracovali na ministerstve vnútra. Je to človek, ktorý je kariérny prokurátor, kariérny prokurátor, pôsobil niekoľko rokov na špeciálnej prokuratúre a pôsobil práve v oblasti, ktorej sa venuje NKÚ. A to sú podozrenia z ekonomickej trestnej činnosti, z netransparentných verejných súťaží, potenciálne podozrenia z korupcie. Ja si myslím, že ak niekto z hľadiska životopisu, aj keď dám nabok konkrétnu osobu, je kvalifikovaný ísť na šéfa NKÚ, tak je to kariérny prokurátor, ktorý má ešte aj skúsenosť s exekutívou, ktorú má NKÚ kontrolovať. Fú, ja si, ťažko by som vedel si predstaviť nejaký lepší životopis. Môžeme si povedať, že no mne sa zdá, že by to mal byť bývalý primátor Spišskej Novej Vsi. No O. K., ale to samo osebe ako kritérium alebo nejaké rozlišovacie kritérium nie je. Je mi veľmi ľúto, pán poslanec Muňko odišiel z miestnosti a by som vás poprosil, pani predsedajúca, aby ste trošku upozornili vašich poslancov. Už sa to stáva trošku zvykom, tuná čítať rôzne anonymné maily, pán poslanec Muňko dostane anonymný mail, mal dopravnú nehodu, či nech sa k tomu vyjadrí, pritom vie, že sa k tomu dnes nemôže vyjadriť, lebo v pléne vystúpiť nemôže. Keď bolo vypočúvanie na výbore pre financie, pán poslanec Muňko tam nebol. Asi ešte email nedorazil a očakávam, že pán poslanec Muňko sem príde, lebo častokrát tu má vystúpenia také aj moralizujúce, a ospravedlní sa pánovi Žilinkovi za to, čo tu dnes porozprával. Myslím si, že to by mala byť absolútne elementárna vec. Čiže myslím si, že, že kolega Žilinka, to je moja osobná skúsenosť, je mimoriadne kvalifikovaný kandidát na pozíciu šéfa NKÚ. Hovorím to aj s vedomím toho, že mu možno toto moje tvrdenie pri poslancoch SMER-u poškodí, ale hovorím to s plnou vážnosťou. A je to moja skúsenosť. Samozrejme, že je v celej republike možno niekto, kto, každý by si vedel predstaviť, že ešte o niečo lepší, ale hovorím, je to absolútne kvalifikovaný kandidát. V tejto krajine máme problém s obrovským rozsahom korupcie, máme nefunkčné kontrolné orgány a málo funkčné orgány činné v trestnom konaní. Potrebujeme človeka, ktorý bude dôrazný, ktorý bude odborník, ktorý bude vyznávať heslo „padni komu padni“, a ja si myslím, že všetky tieto kritéria spĺňa pán kolega Žilinka. Vyjadrím sa veľmi stručne aj k ostatným kandidátom, ktorí sú tu dnes presadzovaní, alebo je tvrdené, že sú lepšími kandidátmi, ako je pán Žilinka. Pán Frešo hovoril dokonca podstatne lepšími kandidátmi, pretože pre predsedu NKÚ, ako nám hovorí príklad Francúzska, je kľúčové, aby to bol bývalý primátor. Je to síce také akože kritérium vytrhnuté z ničoho, ale ubezpečujem vás, že vo Francúzsku je taký systém, že každý funkcionár aj každý minister bol predtým starostom, primátorom, oni tak fungujú, najskôr komunálna politika, potom čokoľvek iné. Ale keby sme povedali, že každý náš minister musí byť, musel byť pred tým primátorom alebo starostom, asi by to s naším systémom neladilo. Odporúčam asi trošku doštudovať, doštudovať, pán poslanec Frešo, celkom ako funguje francúzsky systém. Dokonca oni majú ministrov, ktorí sú vo funkciách a sú zároveň primátormi, úplne iný systém, takže váš argument je úplne zlý. Zlý. Ja som to už spomínal pred chvíľkou, že, že čo ma vyrušilo na rokovaní výboru pre financie, ale aj teraz na pléne, že akonáhle boli spochybňovaní kandidáti ďalší dvaja, pani Crkoňová, pán Mitrík, tak sa ozval veľmi znepokojivý šum zo strany poslancov SMER-u. A preto si myslím, že, že toto je len ďalší kamienok v mozaike, ktorú nie je možné inak vysvetliť, ako že ide o dohodu zo SMER-om. Však o tom myslím, že dnes nepochybuje nikto, kto má proste sedliacky rozum v zásade, že obidvaja kandidáti, aj pani Crkoňová, aj pán Mitrík, sú kandidátmi, ktorí prišli, síce formálne boli podaní poslancami opozície, ale v princípe ich predložili poslanci SMER-u alebo teda vládna väčšina v parlamente. K pani Crkoňovej, to už mi príde zúfalé zo strany premiéra tvrdiť, že vlastne pani Crkoňová je opozičná kandidátka. Pani Crkoňová bola v politickej funkcii vo vláde Roberta Fica. Zopakujem to pre istotu ešte raz, bola v politickej funkcii vo vláde Roberta Fica. Bola vymenovaná do funkcie vedúcej úradu vládou Roberta Fica, myslím, že pred nejakým rokom a pol, teda v čase, keď už boli známe mnohé korupčné kauzy tejto vlády, kauza PPC, kauza SPP, tých skratiek si dosaďte, koľko chcete, už boli známe. Ona v tom čase akceptovala ponuku ísť do politickej funkcie vo vláde Roberta Fica. Ja ju nekritizujem kvôli tomu ani jej to nezazlievam, je to jej slobodné rozhodnutie, je to úplne v poriadku, ale obávam sa, že s týmto životopisom ísť kontrolovať vládu, ktorej bola súčasťou, je takmer absurdné. Ja ju nepoznám osobne, ja ju nechcem hodnotiť, ale bola v politickej funkcii vedúcej úradu, bola v politickej funkcii vedúcej úradu, poviem to, žiaľ, v skorumpovanej vláde. A teraz chcieť alebo očakávať, že bude kontrolovať svojich bývalých kolegov a pôjde im po krku, no, držím palce tým, ktorí tomu veria. Ale málokto tomu verí. Málokto tomu verí. Pán kolega Mitrík bol riaditeľom služby a za našej vlády a sme hovorili na výbore o, o... aj problémoch, ktoré vtedy nastali, a tým, že tu dnes nie je, nebudem, nebudem ich zdôrazňovať, týkalo sa to najmä vyšetrovania alebo zbavovania mlčanlivosti v kauze Gorila. Ale pýtal sa ho, myslím, pán kolega Švejna na rokovaní výboru pre financie, keďže pán Mitrík bol poslancom Národnej rady, že čo by si myslel, ako by sa cítil alebo čo by si myslel o situácii, ak by bol poslancom, aby sa celá opozícia zjednotila na jednom kandidátovi, že by niekto prišiel a navrhol protikandidáta. Jeden poslanec. Čo by si o tom myslel? Čo to má byť za hra? A pán Mitrík nepovedal nič, nepovedal nič. A je tu jeden príbeh, možnože menej závažný, ale je tu jeden príbeh, ktorý skončil podobne smutne, spred 20 rokov alebo takmer 20 rokov, a to je príbeh Rudolfa Filkusa. Vtedy za Mečiarovej vlády Mečiar tvrdil, že jedno miesto podpredsedu parlamentu je pre opozíciu, ale nikdy tam nechcel nikoho zvoliť. Až potom rok pred voľbami, čiže v roku ’97 to asi bolo približne, pán Filkus vystúpil zo svojej strany, myslím, z DÚ-čky a zrazu ho Mečiar and company zvolil za podpredsedu parlamentu. Akože za opozíciu. On nikdy nebol potom už opozičný kandidát. A ja si myslím, že je to skôr taký tragický a smutný koniec kariéry. Nechať sa nie použiť, ale zneužiť. Ja nechcem posudzovať verejne motiváciu poslancov, ktorí navrhli iných kandidátov. Ale myslím si, pán poslanec Frešo, a hovorím to úplne s plnou vážnosťou, že u vás to nebolo slobodné rozhodnutie, pretože pán Mitrík prišiel ako kandidát do parlamentu v čase, keď bola zjednotená opozícia. A považujem to za, za tiež trošku smutný príbeh. Zopakujem to ešte raz, som to hovoril aj kolegom, ktorí návrhy predložili, aj pánovi poslancovi Kuffovi, aj pánovi poslancovi Kvasničkovi, tak to môžem zopakovať. Voľba kandidáta na šéfa NKÚ nie je otázka viery a mravov, to znamená, že ak sa nájde dobrý kandidát, dokonca veľmi dobrý kandidát, ktorý na stupnici jedna až desať má deväť bodov, ak si aj subjektívne myslím, že bude mať deväť a pol bodu, tak si myslím, že, že to nie je dôvod naskočiť na hru Roberta Fica so snahou rozbiť opozíciu. Na úplne jasnú hru po kauze Váhostav. Úplne priehľadnú hru. Malé decko ju pozná, tú hru. Opozícia je jednotná, treba ju nejako poštuchnúť a rozbiť. Tak ideme na to. S tou pripomienkou, že keby naozaj išlo o nevhodného kandidáta, tak áno, si to viem predstaviť, ale všetci hovoríte, že pán Žilinka je vhodný kandidát, len ten náš je o trošinku lepší. (Reakcia z pléna.) Samozrejme, lebo bol primátor Spišskej Novej Vsi, to mi je jasné. (Smiech v sále.) A toto považujem za smutné. Rovnako by som ešte povedal druhú vec, že, už som to povedal vo faktickej pripomienke, že, že mali by sme sa snažiť v opozícii sa dohodnúť na postupe. Či voliť, nevoliť, ako voliť, ale, ale nemyslím si, že ak si niekto myslí, ako jednotlivec alebo ako strana, že z tohto pre seba vytrieska ešte niečo zaujímavejšie, že v tom bude úspešný. A preto tieto také výstrely osamotené, že my nepôjdeme voliť, lebo..., a my si myslíme, a my vyzveme iných, lebo..., dohodnime, ja som ochotný, jak sa dohodneme, že nepôjdeme voliť, nepôjdeme, pôjdeme, pôjdeme. Hodíme, neviem, do urny Mickey Mousea, to je jedno, čo sa dohodneme, ale chcem povedať, že vnímam nie ako úplne rozumné ešte aj tieto procesné veci v médiách si odkazovať, že ako by sme mali alebo nemali ísť. Dohodnime sa a potom poďme to urobiť jednotne, lebo chcem povedať, že, že jediná snaha Roberta Fica a väčšiny v SMER-e je rozhádať opozíciu. Tak skúsme, skúsme, treba aj nejaké sebazaprenie u každého z nás. Aj u mňa. Ale skúsme na túto úplne priehľadnú hru nenaletieť. Ja by som v tomto chcel všetkých kolegov vyzvať, máme čas možno do zajtra, lebo rozprava dneska neskončí, aby sme to ešte zvážili, aby sme dali reálnu šancu zvoliť dobrého šéfa NKÚ, a ak ho nezvolí, ak bude jeden kandidát spoločný celej opozície, všetkých poslancov, ak ho nezvolí Robert Fico, bude to jeho zodpovednosť, evidentná, jasná a nezmazateľná. Nepomáhajme mu v tom, aby sa tejto zodpovednosti mohol tak ľahko vzdať. Ďakujem veľmi pekne. (Potlesk.)